**A hagymakivonat felhasználási feltételei**

**A készítmény: Étkezési vöröshagymá**ból készített vizes főzet

**Rendeltetés: kórokozó gombák** fertőzésének mérséklésére

**Felhasználási technológia:**

*Főzet készítése*

A főzet előállításához 500g felaprított hagymát 10 l forrásban lévő vízhez kell adagolni. Tíz perc forralást követően a főzetet 15 percig állni kell hagyni, majd fém szűrőn keresztül le kell szűrni. Az így nyert főzetet az elkészítést követő 24 órán belül fel kell használni.

*Főzet felhasználása*

A vöröshagymavizes főzetéből **1%-os töménységű (100 ml főzet/10 l víz) permetlevet** kell készíteni, amelyet permetezéssel szükséges a növények lombozatára kijuttatni az alábbi táblázatban leírtaknak megfelelően.

|  |  |  |  |  |  |
| --- | --- | --- | --- | --- | --- |
| **Kultúra** | **Betegség** | **A kezelések évenkénti / termesztési időszakonkénti száma** | **Két kezelés között eltelt minimális időtartam (nap)** | **A kijuttatáshoz szükséges permetlé** | **A kezelés ideje (fenológiai állapot szerint)** |
|
| *szabadföldi* **burgonya** | alternáriás betegség | 3-5 | 7 | 6-10 l/100 m2 | az első oldalhajtások megjelenésétől (BBCH21) – bogyóérésig (BBCH85) |
| *szabadföldi és hajtatott* **paradicsom** | fitoftórás betegség (paradicsomvész) | 3-5 | 3 | 10-15 l/100 m2 | elsődleges oldalhajtások megjelenésétől (BBCH21) az ötödik bogyó, vagy ötödik paradicsomfürt bogyóinak kifejlődéséig (BBCH 75) |
| *szabadföldi és hajtatott* **uborka** | botrítiszes betegség (szürkepenész) | 3-5 | 7 | 10-15 l/100 m2 | elsődleges oldalhajtások megjelenésétől (BBCH21) a főszáron elhelyezkedő ötödik termés végső méretének eléréséig (BBCH 75) |

A vöröshagyma főzetének 1%-os oldatát tartalmazó permetlével burgonyában és uborkában 7-10 naponta, paradicsomban 4-7 naponta javasolt permetezéseket végrehajtani. Az első kezelést megelőző jelleggel, legkésőbb az első tünetek megjelenésekor indokolt elvégezni. A felhasznált permetlé mennyiségét, a megadott értékhatárokon belül, a kezelendő lombfelület nagyságához szükséges igazítani. Törekedni kell a teljes és egyenletes permetlé fedettségre, még a lombozat belsejében is.